
U  I M E  R E P U B L I K E  H R V A T S K E

R J E Š E N J E

Trgovački sud u Rijeci, po sutkinji tog suda  Emi Brdovčak, u stečajnom predmetu povodom zahtjeva FINANCIJSKE AGENCIJE za provedbu skraćenog stečajnog postupka nad dužnikom ADRIATIC SUB d.o.o. Rijeka, Mate Balote 25, OIB: 26680391079, 5. travnja 2017.

r i j e š i o   j e

Odbija se kao neosnovan zahtjev FINE od 22. travnja 2016. za provedbu skraćenog stečajnog postupka nad dužnikom ADRIATIC SUB d.o.o. Rijeka, Mate Balote 25, OIB: 26680391079.

Obrazloženje

Predlagatelj je 22. travnja 2016. podnio sudu zahtjev za provedbu skraćenog stečajnog postupka nad dužnikom ADRIATIC SUB d.o.o. Rijeka, Mate Balote 25, OIB: 26680391079. U navedenom zahtjevu predlagatelj je, između ostalog, naveo da dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 14.155,43 kn. 

Uzimajući u obzir navedenu činjenicu kao i činjenice da dužnik nema zaposlenih osoba, da nisu ispunjene pretpostavke za pokretanje drugog postupka radi brisanja dužnika iz sudskog registra te da osoba ovlaštena za zastupanje dužnika nije u zakonskom roku podnijela sudu javnobilježnički ovjerovljen popis imovine i obveza na propisanom obrascu, niti je itko od vjerovnika podnio prijedlog za otvaranje redovnog stečajnog postupka, sud je rješenjem od 3. kolovoza 2016. otvorio i zaključio stečajni postupak nad dužnikom, primjenom odredbe čl. 431. Stečajnog zakona („Narodne novine“ broj 71/15; dalje: SZ).

Postupajući po dužnikovoj žalbi protiv navedenog rješenja, Visoki trgovački sud Republike Hrvatske je rješenjem poslovni broj Pž-6603/2016-5 od 14. veljače 2017. ukinuo rješenje ovog suda od 3. kolovoza 2016. i predmet vratio na ponovan postupak. 

U ponovljenom postupku sud je izvršio uvid u dokumentaciju u spisu. 

Iz očevidnika o danima insolventnosti od 25. siječnja 2017. dostavljenog od strane predlagatelja (nakon donošenja rješenja o otvaranju i zaključenju stečajnog postupka), proizlazi da je dužnik 19. srpnja 2016. podmirio sve evidentirane neizvršene obveze te da mu je transakcijski račun s navedenim datumom odblokiran. 

Prema odredbi čl. 428. SZ-a sud će provesti skraćeni stečajni postupak nad pravnom osobom ako su ispunjene sljedeće pretpostavke: 
-	ako nema zaposlenih, 
-	ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana,   
-	ako nisu ispunjene pretpostavke za pokretanje drugog postupka radi brisanja iz sudskoga registra. 

S obzirom na to da nakon podnošenja zahtjeva za provedbu skraćenog stečajnog postupka na računima dužnika više nisu evidentirane neizvršene obveze za plaćanje, odnosno dužnikov račun više nije u blokadi, u konkretnom slučaju nisu ispunjene pretpostavke za provedbu skraćenog stečajnog postupka propisane odredbom čl. 428. SZ-a.

Zato je, a na temelju citiranih zakonskih odredbi, riješeno je kao u izreci ovog rješenja.

U Rijeci 5. travnja 2017.
 
  Sutkinja 
  Ema Brdovčak 






UPUTA O PRAVNOM LIJEKU
Protiv ovog rješenja  dopuštena je žalba u roku od 8 dana. Žalba se podnosi ovom sudu u dva istovjetna primjerka, a o žalbi odlučuje Visoki trgovački sud Republike Hrvatske.      

